section_heading: Glazbena karijera
paragraph_text: Kašmanove interpretacije snimljene su na gramofonskim pločama, njegov baritonski glas posjedovao je raspon i boje od basovskih dubina do tenorskih visina. Kašman se bavio i skladateljskim radom. U Malom Lošinju je od 1907. svakoga ljeta priređivao koncerte, a njemu u čast Lošinjani su spjevali pjesmu u spomen na njegov povratak u Domovinu. Zapisi njegovih suvremenika o njemu svjedoče da je bio: ...najplemenitiji umjetnik, veličanstveni i genijalni pjevač s glasom bogatim sugestivnim vibracijama, gospar pozornice... stasite, impozantne i snažne pojave, živa igra puna mladenačkog žara... zvučni, opsežni i jaki glas... veličanstveni glas, plemenitost, uzorna deklamacija, dramska snaga... kraljevski korak, kraljevski pogled, kraljevske geste, otmjenost i plemenština u predanju, sjajna i savršena dikcija; njegova božanska umjetnost! Od 1916. godine predavao je pjevanje mladim pjevačima u napuljskom Konzervatoriju.